ועדת המדע והטכנולוגיה, כנסת 23, פרוטוקול מספר 34, 2021-01-06 14:30

איתן גינזבורג: היום יום רביעי, כ"ב בטבת התשפ"א, 6 בינואר 2021, אני מתכבד לפתוח את ישיבת ועדת המדע והטכנולוגיה.

איתן גינזבורג: בהתאם להוראות סעיף 106(א)(1) לתקנון הכנסת, הוועדה תבחר יושב-ראש מבין חבריה לפי המלצת ועדת הכנסת.

איתן גינזבורג: לאור העובדה שיושבת-ראש הוועדה חברת הכנסת קאבלה התפטרה מהכנסת, ועדת הכנסת החליטה בישיבתה מיום 4 בינואר 2021, להמליץ לוועדה לבחור בחבר הכנסת יעל רון בן משה כיושבת-ראש הוועדה כנציגת סיעת כחול לבן, שהוועדה הזו נתונה לה בקדנציה הזו.

איתן גינזבורג: אנחנו אומנם בשלהי כהונתה של כנסת, ויוצאים היום למעשה לפגרה, אבל סדר צריך להיות וועדות הכנסת צריכות להיות מאוישות בכל רגע ובכל מצב כפי שיש 120 חברי כנסת בכל רגע ובכל מצב.

איתן גינזבורג: מהרגע שיושבת-ראש הוועדה התפטרה וסיימה את כהונתה, אנחנו בוחרים יושבת-ראש ועדה, גם אם זה לתקופה קצרה, לפחות בקדנציה הזו.

איתן גינזבורג: אף אחד לא יודע מה יקרה בעתיד, אבל זה המצב ולכן אנחנו פועלים.

איתן גינזבורג: אני מכיר את יעל לא מעט.

איתן גינזבורג: אולי הוועדה לא תתכנס הרבה, אבל כפי שאמרתי גם במליאה, יעל מביאה הרבה מאוד דברים טובים כאישיות, כפרסונה, גם מהשלטון המקומי ממנו היא מגיעה, גם כל הדברים שהיא עשתה, וגם בכל הנוגע לעברה והייחוס המשפחתי, והתנועה העובדת וההתיישבות ממנה היא מגיעה .

איתן גינזבורג: אני מאחל לך הרבה מאוד בהצלחה ונעבור להצבעה.

איתן גינזבורג: מי בעד בחירתה של יעל כיושבת-ראש הוועדה?

איתן גינזבורג: ירים את ידו.

איתן גינזבורג: מי נגד?

איתן גינזבורג: בחירת חברת הכנסת יעל רון בן משה כיושבת-ראש הוועדה אושרה.

איתן גינזבורג: אם כך, יעל, אני מברך אותך על היבחרך כיושבת-ראש הוועדה.

איתן גינזבורג: אני מזמין אותך לתפוס את מקומך כיושבת-ראש הוועדה.

משה אבוטבול: יריב, אל תראה בזה חלילה שום תחילתה של איזה אהבה עם כחול לבן ושלא תגיד לביבי: הנה, הם מתחילים פה, בסדר?

איתן גינזבורג: חבר הכנסת אבוטבול, אני חושב ששיתופי הפעולה הטובים ביותר היו בינינו לבין ש"ס.

משה אבוטבול: אני יודע.

משה אבוטבול: איתן, אנחנו באופן אישי – זה בסדר.

משה אבוטבול: אני רק אומר לך, חבל שזה יתנתק, אבל אני צריך גם לחשוש מהאח הגדול שנמצא פה בכל אופן.

משה אבוטבול: איתן, אל תתרגלו כי זה רק הצבעה, ואל תלשין לאמנון.

משה אבוטבול: מזל טוב, מזל טוב.

יעל רון בן משה: תודה לכולם.

יעל רון בן משה: אדוני, כבוד-יושב ראש הכנסת, בבקשה.

יריב לוין: תודה רבה.

יריב לוין: הוועדה היא אכן ועדת המדע והטכנולוגיה, ואני חושב שמה שמאפיין את עולם המדע והטכנולוגיה זה המהירות שהדברים נעשים, קצב ההתפתחות האדיר, ובמובן זה אנחנו בהחלט בכנסת עומדים בסטנדרט הזה.

יריב לוין: אני חושב שחברת הכנסת לשעבר עינב קאבלה עוד לא הספיקה לעכל את זה שהיא נבחרה לכנסת וכבר עמדה בראשות הוועדה, והנה עוד לא הספקנו לעכל את התפטרותה ויעל נכנסת לכנסת וכבר נכנסת לתפקיד הזה, כך שבמובן הזה לפחות הכנסת הולכת יד ביד עם המדע וצועדת קדימה במהירות אדירה, והדברים הם מאוד מאוד דינמיים והם משתנים כל רגע.

יריב לוין: קודם כול, אני רוצה להודות לעינב על העבודה שהיא עשתה כאן.

יריב לוין: אני חושב שהיא הצליחה בזמן קצר לעשות פה באמת עבודה רצינית, והצליחה גם לקדם בהיקף גדול חקיקה, מה שלא תמיד קורה בוועדה הזו, והיא עשתה את זה גם בצורה מהירה ובאופן מאוד נכון ומדויק בעזרת צוות הוועדה וכמובן חברי הכנסת כאן.

יריב לוין: יעל, אני רוצה לאחל לך הצלחה.

יריב לוין: אני חושב שהנושאים שהוועדה הזו עוסקת בהם הם ברובם נושאים שאפשר לייצר סביבם הסכמות רחבות, ולכן אני גם מקווה שכאשר יהיה מקום ותמצאי לנכון להעלות נושאים, אפשר יהיה לקבל את ההסכמה של ועדת ההסכמות ולקיים כאן את הדיונים ולהפעיל את הוועדה הזו.

יריב לוין: זה נכון שבדרך כלל בתקופות פגרה היקף הפעילות הוא מצומצם, אבל צריך לקחת בחשבון שאנחנו, לצערנו הרב, נמצאים במציאות של מערכת בחירות כמעט רציפה והכנסת כמעט ולא פועלת במשך תקופה ארוכה מאוד.

יריב לוין: יכול להיות שלנוכח המצב הזה יש מקום לנסות לעשות בכל זאת איזשהו מאמץ ולתת מענה לדברים שנמצאים על השולחן ככל שהדבר הזה מתאפשר.

יריב לוין: אני בטוח שעם הידע והדברים שעשית בעולם שמחוץ לכנסת, שלהרבה מהם יש נגיעה גם לנושאים שהוועדה הזו עוסקת בהם, תוכלי גם בזמן הזה, ובאמת זה לא זמן ארוך שעומד לרשותך, בכל זאת לקדם דברים ולהשאיר כאן בסיס טוב גם להמשך הדרך.

יריב לוין: אני מאחל לך הצלחה גדולה ומאחל לכולנו שנשכיל באמת לנצל את הזמן שנותר לנו עד תום הקדנציה הזו בצורה מיטבית.

יעל רון בן משה: אדוני, בבקשה.

משה אבוטבול: קודם כול, ברכות לרגל המינוי.

משה אבוטבול: אני חושב שזו ועדה מאוד מאוד חשובה.

משה אבוטבול: כחבר הוועדה הייתי שותף לכל הדיונים פה בוועדה.

משה אבוטבול: אני חושב שתוכלי לתרום המון.

משה אבוטבול: עינב עשתה עבודה מאוד מאוד טובה.

משה אבוטבול: מצד אחד, היא הייתה פתוחה גם לדברים נוספים שקיימים בציבורים אחרים.

משה אבוטבול: הדוגמה החשובה ביותר היא העברת חוק הפקס שאני וידידי הרב מלכיאלי קידמנו פה, וזה עבר כמובן דרך הוועדה.

משה אבוטבול: היו המון דיונים, אבל בסופו של דבר החוק נכנס לספר החוקים של מדינת ישראל.

משה אבוטבול: יש עוד הרבה מה לתקן.

משה אבוטבול: מצד אחד, אנחנו צריכים להבין את הקידמה, המדע והטכנולוגיה ואת כל הדברים האלה, אבל אסור לנו לשכוח פלחים מסוימים באוכלוסייה שנמצאים קצת אחורה, אם זה עולים חדשים, חרדים, ואוכלוסיות נוספות שלא יכולות להשתמש בסמארטפונים ובכל הדברים.

משה אבוטבול: עלינו להנגיש עבורם את השירות עד כמה שיותר.

משה אבוטבול: כאדם חברתי חשוב לומר שיש לדאוג גם לאוכלוסיות הללו, ומצד שני, לאפשר עולם פתוח ורחב לאלה שכן נמצאים קדימה.

משה אבוטבול: אני חושב שהוועדה הזו תתרום המון למדינת ישראל.

משה אבוטבול: עינב עשתה עבודה נהדרת, ואני רוצה להודות לה.

משה אבוטבול: חבל שהיא לא נמצאת פה בזמן העברת השרביט, זה היה יכול להיות יותר חביב אם היא הייתה פה.

משה אבוטבול: היא באמת חסרה פה.

משה אבוטבול: אני בטוח שהיא תקבל ד"שים חמים מאיתנו על עבודתה הטובה.

משה אבוטבול: אדוני יושב-ראש הכנסת, גם אני כמוך מצר.

משה אבוטבול: כולם לקחו את התמונה שלך כשהרמת את הפטיש ואמרת שהכנסת מתפזרת.

משה אבוטבול: זו הייתה תמונה הכי עצובה שראיתי מהכנסת.

משה אבוטבול: אסור שזה יהיה כך, אנחנו חייבים לבסס את המשילות ואת השלטון.

משה אבוטבול: אני מקווה שגם ידידי איתן ייתן יד לכך שבפעם הבאה תהיה קואליציה איתנה, בעזרת השם.

משה אבוטבול: אני לא יודע איך, אבל אני בטוח בדבר אחד - שנשמור קצת יותר על העבודה.

משה אבוטבול: לדוגמא, 12 חוקים שהגשתי נמצאים על המגש, וצריך להתחיל הכול מהתחלה – טאבולה ראסה.

משה אבוטבול: זה כאב לב מאוד גדול כי עבדתי קשה על זה, וזה אחד מהדברים.

משה אבוטבול: אני מקווה שזו תהיה באמת הפעם האחרונה לבחירות.

משה אבוטבול: תודה רבה.

משה אבוטבול: אני פעם חשבתי שכנסת צריכה לכהן קדנציה מלאה של ארבע שנים, כמו במקומות אחרים, ואם כן, פיזור כנסת יכול להיות רק אחרי שנתיים, אבל השיטה שלנו קצת שונה.

משה אבוטבול: אהבתי את מה שאמר אז יריב, שכל אלה שמחאו שם כפיים כל כך חזק, לא בטוח שיהיו אלה שיישארו איתנו, וחבל.

משה אבוטבול: תודה רבה.

יעל רון בן משה: תודה לך.

יעל רון בן משה: חברת הכנסת תהלה פרידמן, בבקשה.

תהלה פרידמן: ברמה האישית, אני מניחה שהתלבטת אם לבוא, וזה טבעי.

תהלה פרידמן: זו התלבטות טבעית.

תהלה פרידמן: אני רוצה לומר לך תודה שעשית את זה.

תהלה פרידמן: זה סוג של כניסה מתחת לאלונקה.

תהלה פרידמן: אני שמחה שבאת, ותודה על זה.

יעל רון בן משה: תודה.

יעל רון בן משה: ברשותכם, אסכם בקצרה.

יעל רון בן משה: קודם כול, אני מודה ליושב-ראש הכנסת יריב לוין.

יעל רון בן משה: זו פעם שלישית שאנחנו נפגשים בשבוע, וכבוד הוא לי כל פעם מחדש.

יעל רון בן משה: אני רוצה להודות לחברי, יושב-ראש הסיעה שלי, חבר הכנסת איתן גינזבורג, לחברתי חברת הכנסת תהלה פרידמן, לחבר הכנסת אבוטבול ממפלגת ש"ס.

יעל רון בן משה: בירך אותי חבר הכנסת מרגי, ואני חשבתי שזו ברכה מאוד מרגשת במעמד נאום הבכורה.

יעל רון בן משה: אני רוצה להודות גם למזכירת הכנסת, הגברת ירדנה מלר הורוביץ ולמנהלת הוועדה איילת חאקימיאן - תודה על כל העבודה שנעשית כאן.

יעל רון בן משה: חברת הכנסת קאבלה היא חברתי והיא תמשיך להיות חברתי, גם אם דרכנו הפוליטיות נפרדת.

יעל רון בן משה: עקבתי אחרי עבודתה פה בוועדה, ואני מודה לה על העבודה היפה.

יעל רון בן משה: על אף התקופה המורכבת, אני סמוכה ובטוחה שחברי הוועדה בהנהלת איילת ימשיכו בעבודתם הטובה.

יעל רון בן משה: כמי שמגיעה מהגליל וכמי שניהלה בשלטון המקומי, זו זכות גדולה עבורי להזכיר כאן את שלמה בוחבוט, ראש עיריית מעלות-תרשיחא, שפתח לי את הדלת בפעם הראשונה ומינה אותי למנכ"לית, ואת שמעון לנקרי, ראש עיריית עכו, שעבד איתי כמנכ"לית בשנתיים האחרונות.

יעל רון בן משה: אני מכירה היטב את האתגרים הטכנולוגיים והמדעיים בכלל חלקי החברה הישראלית.

יעל רון בן משה: תקופת הקורונה הזו המחישה והציפה לנו את הפערים הגדולים בין המרכז לפריפריה הגיאוגרפית.

יעל רון בן משה: זה לא מספיק שחילקנו מחשבים ניידים לבתים של הילדים.

יעל רון בן משה: סביב הלמידה מרחוק גילינו פערים טכנולוגים רבים ונוספים.

יעל רון בן משה: אני שמחה ומודה על ההזדמנות לשבת פה ואני מקווה שאם נצטרך אכן נוכל להביא לכאן סוגיות לפתרון, כך שלא יישארו ילדים מאחור, וגם בהקשר לאוכלוסיות שציין חבר הכנסת אבוטבול וגם אוכלוסיות נוספות שלא צוינו כאן, וגם אם יהיו צרכים נוספים.

יעל רון בן משה: אנחנו מגיעים עכשיו מדיון בוועדת חוקה, המציאות לא נעצרה.

יעל רון בן משה: יש דברים שצריך לפתור היום ונצטרך לפתור גם מחר.

יעל רון בן משה: האתגרים לא נהיים קטנים יותר על אף התקופה.

יעל רון בן משה: אני מודה לכל מי שכאן ועושה עבודתו נאמנה ועל התמיכה של חברי הבית.

יעל רון בן משה: תודה לכולם.

קריאות: מזל טוב ובהצלחה.

יעל רון בן משה: הישיבה נעולה.